钦定古今图书集成/理学汇编/文学典/第195卷 > 《奉敕示七夕诗启》任昉
## 钦定古今图书集成/理学汇编/文学典/第195卷 > 《奉敕示七夕诗启》任昉

臣昉启：奉敕并赐示七夕五韵，窃惟帝迹多绪，俯同
不一，托情风什，希世罕工。虽汉在四世，魏称三祖，宁
足以继想南风，克谐调露，性与天道，事绝称言，岂其
多幸，亲逢旦暮。臣早奉龙潜，与贾马而入室；晚属天
飞，比严徐而待诏。惟君知臣，见于纳言之旨；取求不
疵，表于辩才之戏。谨辄牵率庸陋，式酬天奖，拙速虽
效，蚩鄙已彰。临启惭恧，罔识所寘。谨启。